พร้อมตอบข้อสงสัยของฝ่ายค้านทุกประเด็น การแพร่ระบาดโควิด-19 ยังควบคุมสถานการณ์ได้ดี
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยสมาชิกสภาผู้แทนราษฎรพรรคภูมิใจไทย กล่าวถึงการอภิปรายทั่วไปโดยไม่มีการลงมติ ตามมาตรา 152 ว่า พรรคภูมิใจไทยพร้อมจะชี้แจงตอบประเด็นข้อสงสัยต่างๆ ซึ่งพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยังให้คำแนะนำว่าอยากให้คณะรัฐมนตรีทุกคนเปิดใจกว้างและพร้อมรับฟังทุกข้อเสนอ     รัฐมนตรีว่าการกระทรวงสาธารณสุข กล่าวถึงสถานการณ์โรคโควิด -19 ว่า จำนวนผู้ติดโควิด-19 ที่เพิ่มสูงขึ้น ยังคงอยู่ในกรอบที่กรมควบคุมโรคคาดการณ์ไว้ ซึ่งเกิดขึ้นในเฉพาะเมือง ใหญ่ๆ โดยที่ผ่านมาประชาชนได้รับวัคซีนอย่างทั่วถึงและกระทรวงสาธารณสุขได้ใช้องคาพยพทั้งหมดเพื่อจัดการควบคุมสถานการณ์ดังกล่าวไม่ให้เกิดความรุนแรง ทั้งนี้จำนวนผู้เสียชีวิตกว่าร้อยละ 90 ถึงร้อยละ 100 เป็นกลุ่มคนที่ไม่ได้รับวัคซีน ขอให้ผู้ที่ยังไม่ได้รับวัคซีนเร่งเข้ารับวัคซีนป้องกันโควิด-19 และขอให้ทุกคนดำเนินชีวิตตามรูปแบบ Universal Prevention สวมหน้ากากอนามัยและหลีกเลี่ยงการสังสรรค์ กรณีวัคซีนสำหรับเด็กที่พึ่งเข้ามาเมื่อต้นเดือนกุมภาพันธ์นั้น อยู่ระหว่างเร่งฉีดให้นักเรียนในโรงเรียน เพื่อให้เด็กเกิดภูมิคุ้มกัน พร้อมขอความร่วมมือผู้ปกครองให้มั่นใจในการรับวัคซีนเพื่อให้เกิดความปลอดภัยแก่ทุกคนภายในบ้าน ส่วนการรักษาผู้ติดเชื้อขณะนี้จะใช้วิธีการรักษาแบบ Home isolation เป็นส่วนใหญ่ เนื่องจากผู้ติดเชื้อจะไม่แสดงอาการและอาการไม่รุนแรง ซึ่งเป็นไปตามเกณฑ์ที่กำหนดระดับการรักษาไว้